C 157/6
EL
Επίσημη Εφημερίδα της Ευρωπαϊκής Ένωσης
3.5.2023
ΓΝΩΜΟΔΟΤΗΣΕΙΣ
EΠΙΤΡΟΠΗ ΤΩΝ ΠΕΡΙΦΕΡΕΙΩΝ 153Η ΣΥΝΟΔΟΣ ΟΛΟΜΕΛΕΙΑΣ ΤΗΣ ΕΤΠ, 8.2.2023 - 9.2.2023
Γνωμοδότηση της Ευρωπαϊκής Επιτροπής των Περιφερειών με θέμα: «Πρόοδος στην υλοποίηση των ΣΒΑ» (2023/C 157/02)
Εισηγητής:
Ricardo RIO (PT/EPP), δήμαρχος Μπράγα
Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ
1.
υπογραμμίζει την προσήλωση των δήμων και των περιφερειών στην επίτευξη των Στόχων Βιώσιμης Ανάπτυξης (ΣΒΑ), μια οικουμενική προσπάθεια για την επίτευξη ενός πιο δίκαιου, ισότιμου, βιώσιμου και ανθεκτικού κόσμου, και τη σημασία τους για μια βιώσιμη ευρωπαϊκή ανάκαμψη και μακροπρόθεσμη βιώσιμη ανάπτυξη· 2. επισημαίνει τον ενεργό ρόλο που διαδραματίζει σε ευρωπαϊκό επίπεδο όσον αφορά τους ΣΒΑ.
Η περσινή έγκριση της γνωμοδότησης της ΕτΠ με θέμα Επίτευξη των Στόχων Βιώσιμης Ανάπτυξης έως το 2030 ήταν ένα σημαντικό βήμα, καθώς ευθυγραμμίστηκε με τα συμπεράσματα του Συμβουλίου που εγκρίθηκαν τον Ιούνιο του 2021, και πρέπει να συνεχιστεί με περαιτέρω δράσεις· 3. τονίζει ότι η Ατζέντα του 2030 βρίσκεται σχεδόν στο μέσο του σταδίου υλοποίησής της και υπογραμμίζει την πίστη της στη χρησιμότητα των ΣΒΑ, ιδίως για την προώθηση της συνοχής των πολιτικών και της συμμετοχικότητας σε όλα τα επίπεδα διακυβέρνησης· 4.
θεωρεί λυπηρό το ότι η πανδημία, ο πόλεμος στην Ουκρανία, ο αυξανόμενος πληθωρισμός, η ενεργειακή κρίση στην Ευρώπη και άλλες πρόσφατες τάσεις έχουν συμβάλει σε οπισθοδρόμηση όσον αφορά την επίτευξη των ΣΒΑ· τονίζει την ανησυχία της για την επιβράδυνση των προσπαθειών δράσης για το κλίμα και τον αυξανόμενο κίνδυνο φτώχειας, ιδίως μεταξύ των ευπαθών ομάδων, των ατόμων που προέρχονται από οικογένειες μεταναστών και των προσφύγων· επαναλαμβάνει πάντως τη στήριξή της στη διατήρηση της εστίασης στους ΣΒΑ σε ενωσιακό, εθνικό, περιφερειακό και τοπικό επίπεδο, σύμφωνα με τα αντίστοιχα επίπεδα αρμοδιοτήτων τους· 5.
θεωρεί, μάλιστα, ότι όλες οι προσπάθειες και οι πρωτοβουλίες για την επίλυση κρίσεων θα πρέπει επίσης να θεωρηθούν ως ευκαιρία για συμβολή στην υλοποίηση των ΣΒΑ και για νέα ώθηση· 6. επισημαίνει ότι οι ΣΒΑ αποτελούν δυνητικά το μόνο ολιστικό σχέδιο στρατηγικής για το μέλλον, το οποίο θα μπορούσε να αντισταθμίσει τον πολλαπλασιασμό των πλαισίων σε όλα τα επίπεδα — συμφωνία του Παρισιού, εθνικά σχέδια ανάκαμψης και ανθεκτικότητας (ΕΣΑΑ) στο πλαίσιο του Μηχανισμού Ανάκαμψης και Ανθεκτικότητας (ΜΑΑ), Σύμβαση για τη βιολογική ποικιλότητα, Πράσινη Συμφωνία της ΕΕ, Νέο αστικό θεματολόγιο κ.λπ.· τονίζει, επιπλέον, τον ολιστικό χαρακτήρα και την οικουμενικότητα των ΣΒΑ, όπου συμμετέχουν η επιστήμη, οι επιχειρήσεις, η πολιτική, η κοινωνία των πολιτών και όλοι οι πολίτες σε όλα τα επίπεδα διακυβέρνησης· 7.
ζητεί ισχυρότερη συμμετοχή της ΕΕ και μια συνολική στρατηγική για την υλοποίηση των ΣΒΑ· εφιστά δε την προσοχή στον ρόλο και τους πόρους των τοπικών και περιφερειακών αρχών και στην ατυχή απουσία αναφορών στους ΣΒΑ και στην εδαφική διάσταση στα ΕΣΑΑ· 8.
επισημαίνει ότι όλο και περισσότεροι δήμοι και περιφέρειες στην Ευρώπη χρησιμοποιούν τους ΣΒΑ για να στηρίξουν τη συνολική στρατηγική τους για την ανάπτυξη/ανάκαμψη, και ότι αυτή η εδαφική διάσταση πρέπει να συμπεριληφθεί στη συμβολή της ΕΕ στη σύνοδο κορυφής των Ηνωμένων Εθνών για τους ΣΒΑ τον Σεπτέμβριο του 2023· θεωρεί ότι οι νέες στρατηγικές εφαρμογής των Στόχων Βιώσιμης Ανάπτυξης των Ηνωμένων Εθνών θα πρέπει να βασίζονται σε μια προσέγγιση από τη βάση προς την κορυφή, καθώς το τοπικό και το περιφερειακό επίπεδο μπορούν να χρησιμοποιούν μια πιο συμμετοχική προσέγγιση, μεταξύ άλλων όσον αφορά τη συμμετοχή διαφόρων ενδιαφερόμενων φορέων επιτόπου·